Det er dog med at nyde det lune vejr onsdag, for meteorologerne mener, der allerede onsdag aften vil være et skifte i vejret med markant anderledes vejr, når der kommer en koldfront med regn ind over landet. Tirsdag blev den varmeste dag i mere end et halvt år, og topscoren blev Landbohøjskolen i København med 18,7 grader. Termometret kan få endnu et nøk opad  onsdag, hvor det varme og solrige vejr fortsætter. Vinden vil være aftagende og vil få det til at føles endnu varmere end tirsdag med 17 til 19 graders varme, der hvor det bliver varmest. Og så er der sikkert en del nordjyder, der slet ikke kan nikke genkendende til så høje temperaturer de seneste dage, og det er ganske enkelt fordi solen om man så må sige har svigtet noget nord for Limfjorden. Her har der i overvejende grad været skyet. Og det er da heller ikke sikkert, at alle nordjyder onsdag får solen at se, for godt nok har vinden lagt sig i forhold til tirsdag, men skyerne driller fortsat, så måske solen aldrig helt kommer igennem nord for fjorden. Dertil kommer, at den nordvestlige del af Jylland og Bornholm vil få det betragtelig køligere end resten af landet, da havgus og det kolde havvand vil generer temperaturen.

Referat:
Onsdag morgen er der fortsat en del skyer på himlen, det betyder, der er lunt fra morgenstunden med temperaturer omkring otte grader.